Der er stor forskel på, hvor let det er at få en såkaldt gastric bypass operation. Siden 2008 har 8371 overvægtige danskere fået en fedmeoperation - hver fjerde af dem er fra Nordjylland. Og det er på trods af, at nordjyderne kun udgør en tiendedel af befolkningen. Det skriver BT. Ifølge BT har man i Nordjylland opereret 2158 siden 2008, hvor man i Region Syddanmark kun har opereret 938 i samme periode. Formand for Danske Regioners Sundhedsudvalg og regionsrådsformand i Region Nordjylland, Ulla Astman (S), har ikke nogen god forklaring på den regionale forskelsbehandling: - Men én forklaring kan være, at der er flere med overvægtsproblemer i Nordjylland, siger hun til BT. Forskellen på antallet af operationer overrasker imidlertid ikke formanden for Foreningen af Gastric Bypass Opererede, Mona Larsen: - Der er store forskelle på, hvordan regionerne behandler fedmeproblemet. I region Midt eller Nord er det nemmere at få en fedmeoperation, end det er i Sønderjylland og på Fyn. Det er meget uretfærdigt, siger hun til BT.

Opsummering:
Nordjyderne får i langt større grad fedmeoperationer i forhold til i resten af landet.